Document ID: 32008D0642

KOMISIJOS SPRENDIMAS
2008 m. liepos 31 d.
kuriuo iš dalies keičiami Tarybos sprendimo 79/542/EEB II priedo Argentinos, Brazilijos ir Paragvajaus, įtrauktų į trečiųjų šalių arba jų dalių, iš kurių į Bendriją leidžiama importuoti tam tikrą šviežią mėsą, sąrašą, grafų įrašai
(pranešta dokumentu Nr. C(2008) 3992)
(Tekstas svarbus EEE)
(2008/642/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2002 m. gruodžio 16 d. Tarybos direktyvą 2002/99/EB, nustatančią gyvūnų sveikatos taisykles, reglamentuojančias žmonėms skirtų gyvūninės kilmės produktų gamybą, perdirbimą, paskirstymą ir importą (1), ypač į jos 8 straipsnio įžanginį sakinį, šio straipsnio 1 punkto pirmą pastraipą ir 4 punktą,
kadangi:
(1)
1976 m. gruodžio 21 d. Tarybos sprendimo 79/542/EEB, sudarančio trečiųjų šalių arba jų dalių sąrašą ir nustatančio gyvūnų ir visuomenės sveikatos bei veterinarinio sertifikavimo reikalavimus, taikytinus importuojant į Bendriją tam tikrus gyvus gyvūnus ir jų šviežią mėsą (2), II priedo 1 dalyje nustatomas trečiųjų šalių ir jų dalių, iš kurių valstybėms narėms leidžiama importuoti tam tikrų gyvūnų šviežią mėsą, sąrašas.
(2)
Argentina įtraukta į Sprendimo 79/542/EEB II priedo 1 dalį ir buvo suskirstyta į skirtingas teritorijas, daugiausia pagal gyvūnų sveikatos būklę. Pripažįstama, kad Argentinos Patagonijos į pietus nuo 42-osios lygiagretės esančioje teritorijoje, kurioje gyvūnai nevakcinuojami, nėra snukio ir nagų ligos. Iš šios teritorijos į Bendriją leidžiama importuoti tam tikrų gyvūnų šviežią mėsą su kaulais. Kitos Argentinos teritorijos, kuriose gyvūnai vakcinuojami, pripažintos neturinčiomis snukio ir nagų ligos ir iš šių teritorijų į Bendriją leidžiama importuoti tik šviežią mėsą be kaulų ir brandintą šviežią mėsą.
(3)
2007 m. Pasaulinė gyvūnų sveikatos organizacija (PGSO) pripažino, kad į šiaurę nuo 42-osios lygiagretės esančioje Argentinos teritorijoje, kuri atitinka Neuquén ir Rio Negro provincijų dalis ir kurioje gyvūnai nevakcinuojami, nėra snukio ir nagų ligos.
(4)
Po šio pripažinimo Argentina paprašė, kad iš šios teritorijos į Bendriją būtų leista importuoti šviežią mėsą su kaulais. 2008 m. vasario mėn. Bendrija, siekdama patikrinti padėtį vietoje, atliko patikrinimą Argentinoje. Kadangi šios misijos rezultatai buvo teigiami, tikslinga leisti importuoti iš šios teritorijos į Bendriją tam tikrų gyvūnų šviežią mėsą su kaulais.
(5)
Pastaruoju metu Bendrija atliko keletą patikrinimų Brazilijoje, taip pat Paranos (Paraná) ir San Paulo (São Paulo) valstijose. Kaip šių patikrinimų rezultatas, Sprendimas 79/542/EEB su pakeitimais, padarytais Sprendimu 2008/61/EB, nustato importo priemones, kuriomis sustiprinama ūkių, iš kurių kilę gyvūnai, kuriuos leidžiama eksportuoti į Bendriją, kontrolė ir priežiūra, siekiant leisti importuoti šviežią galvijų mėsą be kaulų ir brandintą galvijų mėsą tik tų galvijų, kurie kilę iš specialiai patvirtintų ūkių, esančių valstijose, kurios yra pripažintos neturinčios snukio ir nagų ligos ir kuriose gyvūnai nevakcinuojami arba vakcinuojami.
(6)
2008 m. gegužės mėn. Pasaulinė gyvūnų sveikatos organizacija paskelbė, kad tam tikrose Brazilijos valstijose (taip pat Paranos ir San Paulo valstijose), kuriose gyvūnai vakcinuojami, vėl nėra snukio ir nagų ligos.
(7)
Atsižvelgiant į tai, kad abiejose valstijose nėra snukio ir nagų ligos, ir į Brazilijoje atliktų patikrinimų rezultatus, šios valstijos vėl turėtų būti įtrauktos į teritorijų, iš kurių į Bendriją leidžiama importuoti šviežią galvijų mėsą be kaulų ir brandintą galvijų mėsą vienodomis sąlygomis, taikomomis kitoms Brazilijos valstijoms, kuriose gyvūnai nevakcinuojami ir kuriose nėra snukio ir nagų ligos ir iš kurių šiuo metu šis importas į Bendriją leidžiamas, sąrašą.
(8)
2007 m. Pasaulinė gyvūnų sveikatos organizacija pripažino, kad Paragvajuje, kuriame gyvūnai nevakcinuojami, nėra snukio ir nagų ligos, išskyrus intensyvios priežiūros teritoriją prie jos išorinių sienų. 2008 m. balandžio mėn. Bendrija, siekdama patikrinti padėtį vietoje, atliko patikrinimą Paragvajuje.
(9)
Atsižvelgiant į teigiamus šio patikrinimo rezultatus, tikslinga leisti importuoti šviežią galvijų mėsą be kaulų ir šviežią brandintą galvijų mėsą į Bendriją iš Paragvajaus teritorijos, kuri Pasaulinės gyvūnų sveikatos organizacija pripažinta teritorija, kurioje gyvūnai nevakcinuojami ir kurioje nėra snukio ir nagų ligos.
(10)
Todėl reikėtų atitinkamai iš dalies pakeisti Sprendimą 79/542/EEB.
(11)
Šiame sprendime nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 79/542/EEB II priedo 1 dalis pakeičiama šio sprendimo priedu.
2 straipsnis
Šis sprendimas taikomas nuo 2008 m. rugpjūčio 1 d.
3 straipsnis
Šis sprendimas skirtas valstybėms narėms.
Parengta Brisuelyje, 2008 m. liepos 31 d.

Labels: 17
5
0
3
6
18